[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 13.6.2007

KOM(2007) 342 endelig

Forslag til

RÅDETS AFGØRELSE

om Det Europæiske Fællesskabs holdning i Energifællesskabets Ministerråd den 29. juni 2007 (Podgorica) for så vidt angår udvidelse af gældende EF-bestemmelser om forsyningssikkerhed, gensidig bistand og energieffektivitet

(forelagt af Kommissionen)

BEGRUNDELSE

Det Europæiske Fællesskab foreslår, at gældende EF-bestemmelser udvides til at omfatte de kontraherende parter. Denne udvidelse ifølge energifællesskabstraktatens afsnit II vil blive gennemført på grundlag af traktatens artikel 100, nr. ii). Det Europæiske Fællesskab foreslår, at følgende direktiver og forordning vedtages ved denne procedure:

1. direktiv 2005/89/EF om foranstaltninger til fremme af elforsyningssikkerhed og infrastrukturinvesteringer

2. direktiv 2004/67/EF om foranstaltninger til opretholdelse af naturgasforsyningssikkerheden

3. forordning (EF) nr. 1775/2005 om betingelser for adgang til naturgastransmissionsnet.

Kommissionen vil i den forbindelse undersøge nærmere, hvordan der kan opnås en tæt koordinering af de relevante organer og/eller konsolidering af disse organer.

Med hensyn til den særlige juridiske forpligtelse (gensidig bistand) efter artikel 46 i energifællesskabstraktaten, nemlig vedtagelse af en procedureretsakt for gennemførelse af forpligtelsen til gensidig bistand, vil Det Europæiske Fællesskab foreslå, at fristen i artikel 46 i energifællesskabstraktaten forlænges med 2 eller 3 år i medfør af artikel 100, nr. 1, med den begrundelse, at EU arbejder med spørgsmålet, og at det vil være inkonsekvent at gå videre i energifællesskabstraktaten, førend EU internt har fastlagt en holdning. Der vil ellers være risiko for forskelsbehandling af de kontraherende parter (jf. artikel 4, stk. 6, i afgørelse 2006/500/EF af 29. maj 2006. Den stående gruppe på højt plan vil blive anmodet om at udarbejde en rapport til EU, der afspejler de kontraherende parters synspunkter, som derpå kan indgå i EU-debatten.

Forslaget indebærer ikke nogen finansiel forpligtelse for Det Europæiske Fællesskab. Forslagets finansielle aspekter vil blive behandlet i forbindelse med forslaget til Energifællesskabets budget for 2008/09.

Forslag til

RÅDETS AFGØRELSE

om Det Europæiske Fællesskabs holdning i Energifællesskabets Ministerråd den 29. juni 2007 (Podgorica) for så vidt angår udvidelse af gældende EF-bestemmelser om forsyningssikkerhed, gensidig bistand og energieffektivitet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 300, stk. 2, andet afsnit,

under henvisning til Rådets afgørelse 2006/500/EF af 29. maj 2006 om Det Europæiske Fællesskabs indgåelse af energifællesskabstraktaten, særlig artikel 4 -

TRUFFET FØLGENDE AFGØRELSE:

Eneste artikel

Det Europæiske Fællesskabs holdning i Ministerrådet med hensyn til den ministerielle dagsorden, der er opstillet for Energifællesskabets ministermøde i Podgorica den 29. juni 2007, er anført i bilaget.

Udfærdiget i Bruxelles, den

På Rådets vegne

Formand

BILAG

Udvidelse af gældende EF-bestemmelser

EF foreslår, at direktiv 2005/89/EF om foranstaltninger til fremme af elforsyningssikkerhed og infrastrukturinvesteringer og direktiv 2004/67/EF om foranstaltninger til opretholdelse af naturgasforsyningssikkerheden og forordning (EF) nr. 1775/2005 om betingelser for adgang til naturgastransmissionsnet med passende overgangsperioder indsættes i energifællesskabstraktaten på grundlag af nævnte traktats artikel 100, nr. ii).

Kommissionen vil i den forbindelse se nærmere på, hvordan der kan sikres en tæt koordinering af relevante organer og/eller konsolidering af udvalg.

Forsyningssikkerhed

Med hensyn til energifællesskabstraktatens artikel 29 vil EF kunne tilslutte sig en gennemførelsesforanstaltning (eller mekanisme), som i væsentligt omfang gengiver de forpligtelser, der blev indgået i forbindelse med direktiv 2005/89/EF og direktiv 2004/67/EF på en medlemsstats niveau, og EF vil kunne acceptere at meddele nævnte data i samlet form til Energifællesskabets sekretariat.

Gensidig bistand

Med hensyn til energifællesskabstraktatens artikel 44-46 og ændringsforslaget inden for Energifællesskabets rammer om at forlænge perioden til 2 eller 3 år i henhold til energifællesskabstraktatens artikel 100, nr. i), vil EF kunne:

- acceptere beskyttelsesklausuler og en klausul om gensidig bistand i tilfælde af regionale forstyrrelser på energimarkederne, som i betydeligt omfang gengiver artikel 24 i direktiv 2003/54/EF og artikel 26 i direktiv 2003/55/EF[1] og andre relevante EF-bestemmelser

- tilslutte sig, at der oprettes en arbejdsgruppe, som skal undersøge dette spørgsmål og forelægge en rapport for Energifællesskabets Ministerråd senest om et år.

Energieffektivitet

Hvad energifællesskabstraktatens artikel 35 angår, vil EF kunne tilslutte sig, at der oprettes en taskforce, der skal fremlægge en detaljeret plan om behandling af energieffektivitetsspørgsmål i Energifællesskabet.

[1] Notat taget direkte fra dokument 7554/04, som Rådet godkendte den 6. april 2004.